ROZHODNUTIE KOMISIE
z 2. augusta 2006,
ktorým sa mení a dopĺňa rozhodnutie 93/195/EHS o veterinárnych podmienkach a o veterinárnej certifikácii pre opakovaný vstup registrovaných koní určených na dostihy, súťaže a kultúrne podujatia po dočasnom vývoze
[oznámené pod číslom K(2006) 3400]
(Text s významom pre EHP)
(2006/542/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/426/EHS z 26. júna 1990 o zdravotnom stave zvierat v súvislosti s presunom a dovozom zvierat čeľade koňovitých equidae z tretích krajín (1), a najmä na jej článok 19 bod ii),
keďže:
(1)
V súlade so všeobecnými pravidlami ustanovenými v prílohe II k rozhodnutiu Komisie 93/195/EHS (2) je opakovaný vstup registrovaných koní určených na dostihy, súťaže a kultúrne podujatia po dočasnom vývoze obmedzený na kone držané menej ako 30 dní v ktorejkoľvek tretej krajine uvedenej v tej istej skupine v prílohe I k tomuto rozhodnutiu.
(2)
V roku 2006 je dejiskom jazdeckých súťaží Ázijských hier Katar.
(3)
Pod podmienkou, že na uvedenom podujatí bude zabezpečený určitý stupeň veterinárneho dozoru a že príslušné kone budú držané oddelene od zvierat s horším zdravotným stavom, by sa obdobie dočasného vývozu malo predĺžiť na obdobie kratšie ako 60 dní. Preto by sa veterinárne podmienky a podmienky veterinárnej certifikácie stanovené v prílohe VII k rozhodnutiu 93/195/EHS mali rozšíriť na jazdecké súťaže Ázijských hier, ktoré sa konajú pod záštitou Medzinárodnej jazdeckej federácie (FEI).
(4)
Príloha VII k rozhodnutiu 93/195/EHS by sa preto mala zodpovedajúcim spôsobom zmeniť a doplniť.
(5)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Názov prílohy VII k rozhodnutiu 93/195/EHS sa nahrádza týmto:
„VETERINÁRNE OSVEDČENIE
pre opakovaný vstup registrovaných koní, ktoré sa zúčastnili na Svetovom pohári vo vytrvalostných pretekoch alebo na Ázijských hrách po dočasnom vývoze kratšom ako 60 dní“.
Článok 2
Toto rozhodnutie je určené členským štátom.
V Bruseli 2. augusta 2006